Tibor Navracsics

Tibor Navracsics (s. 13. kesäkuuta 1966 Veszprém) on unkarilainen juristi, politiikantutkija, yliopistonopettaja ja poliitikko, joka on toiminut Fidesz-puolueen kansanedustajana, vuodesta 2010 lähtien useissa eri ministerinviroissa sekä vuosina 2014–2019 Euroopan komission (Junckerin komissio) kulttuuri-, opetus-, nuorisopolitiikan ja urheiluasiain komissaarina. Vuodesta 2022 lähtien hän on ollut Viktor Orbánin 5. hallituksen aluekehitysministeri. Samana vuonna hän aktivoi jäsenyytensä Unkarin Kristillisdemokraattisessa kansanpuolueessa ja siirtyi sen parlamenttiryhmään.
Ura.
Navracsics valmistui 1990 ELTE-yliopiston valtio- ja oikeustieteellisestä tiedekunnasta. Suoritettuaan tuomarintutkinnon hän työskenteli Veszprémin lääninhallituksessa, sen jälkeen vuosina 1993–1997 Budapestin taloustieteellisessä yliopistossa assistenttina. Vuosina 1996–1997 hän vieraili stipendiaattina Britanniassa ja opetti Brightonin yliopistossa. Vuosina 1997–1999 hän toimi ELTE-yliopistossa lehtorina, vuodesta 1999 lähtien apulaisprofessorina "(docens)."
Oikeustieteellisten opintojensa jälkeen Navracsics opiskeli ELTE-yliopistossa politiikantutkimusta, josta väitteli tohtoriksi vuonna 2000.
Vuosina 1998–2002, Orbánin ensimmäisen hallituksen aikaan, Navracsics työskenteli pääministerin kansliassa osastopäällikkönä. Fideszin siirryttyä vuoden 2002 vaalien jälkeen oppositioon hän toimi puoluejohtajan kabinettipäällikkönä vuosina 2003–2006. Vuodesta 2006 lähtien hän istui Unkarin parlamentissa, missä hän vuosina 2006–2010 oli myös Fidesz-puolueen ryhmänjohtaja sekä perustuslaki- ja oikeusvaliokunnan jäsen.
Vuonna 2010, Viktor Orbánin palattua pääministeriksi Navracsicsista tuli julkisen hallinnon ja oikeusministeri sekä varapääministeri. Vuoden 2014 vaalien jälkeen hänen tehtävänsä vaihtui ulkoministerin salkkuun, mutta sieltä hän siirtyi vielä samana vuonna Junckerin EU-komissioon, missä hän toimi vuoteen 2019 saakka opetus-, kulttuuri-, nuoriso- ja urheiluasiain komissaarina. Junckerin komission toiminnasta teetetyssä kyselyssä, jonka vastaajina oli joukko kansainvälisiä vaikuttajia ja eri alojen toimijoita, Navracsicsin suoritus arvioitiin komissaareista kaikkein heikoimmaksi.
Vuosina 2019–2022 Navracsics toimi Ludovika-yliopiston "(Nemzeti Közszolgálati Egyetem)" Eurooppa-strategian tutkimusinstituutin johtajana sekä hallituksen komissaarina vastaamassa Veszprémin Euroopan kulttuuripääkaupunki -ohjelmasta.
Vuoden 2022 vaalien jälkeen Navracsics nimitettiin salkuttomaksi aluekehitysministeriksi pääministerin alaisuuteen. Vuonna 2024 hän siirtyi johtamaan uutta hallinto- ja aluekehitysministeriötä.
Kesäkuussa 2022 Navracsics kertoi olleensa vuodesta 2003 sekä Fidesz-puolueen että Kristillisdemokraattisen kansanpuolueen (KDNP) jäsen. Fideszin erottua Euroopan parlamentin EPP-ryhmästä Navracsics ilmoitti syyskuussa 2022 aktivoivansa KDNP-jäsenyytensä, siirtyvänsä virallisesti myös KDNP:n parlamenttiryhmän jäseneksi ja pyrkivänsä edistämään Fideszin ja EPP:n uutta lähentymistä.
Yksityiselämä.
Navracsicsin suku on taustaltaan kroatialainen, ja Tibor Navracsics osaa myös kroatian kieltä.
Tibor Navracsics on vuodesta 2006 ollut naimisissa Anikó Prevozin kanssa, ja heillä on kaksi tytärtä. Aikaisemmasta avioliitostaan Navracsicsilla on lisäksi aikuinen tytär.